## Pravilnik o pripravničkom stažu i stručnim ispitima zdravstvenih radnika

### NN 6/1991 (13.2.1991.), Pravilnik o pripravničkom stažu i stručnim ispitima zdravstvenih radnika

# MINISTARSTVO ZDRAVSTVA

Na temelju članka 215. a u vezi sa člankom 214. Zakona o zdravstvenoj
zaštiti i zdravstvenom osiguranju ("Narodne novine", broj 8/89
i 31/90), ministar zdravstva donosi

## PRAVlLNIK

### o pripravničkom stažu i stručnim ispitima zdravstvenih radnika

Članak 1.

Ovim pravilnikom utvrđuju se uvjeti koje moraju ispunjavati organizacije
zdravstva u kojima se provodi pripravnički staž, sadržaj i način provođenja
pripravničkog staža za zdravstvene radnike koji su završili obrazovanje
zdravstvenog usmjerenja (u daljnjem tekstu pripravnici), te organizacija
i način polaganja stručnog ispita.

Članak 2.

Nakon završenog pripravničkog staža pripravnik polaže stručni ispit
radi stjecanja sposobnosti za samostalan rad.

Članak 3.

Pripravnički staž provodi se u organizacijama zdravstva koje ispunjavaju
uvjete iz članka 4.

Trajanje pripravničkog staža je 12 mjeseci za sva zdravstvena usmjerenja.

Plan i program pripravničkog staža sastavni je dio ovoga pravilnika
(Prilog 1).

Članak 4.

Program pripravničkog staža provodi se u organizacijama zdravstva koje
ispunjavaju slijedeće uvjete u odnosu na kadrove, prostor i medicinsko-tehničku
opremu:

a) da u svom sastavu imaju sve ili pojedine radne jedinice u kojima
se obavljaju stručni poslovi predviđeni u programu pripravničkog staža
određenih zanimanja zdravstvenih radnika;

b) da u radnoj jedinici u punom radnom vremenu rade zdravstveni radnici
koji imaju viši, a najmanje isti stupanj stručne spreme zanimanja za koje
se pripravnik osposobljava;

c) da radna jedinica ima potrebnu medicinsko-tehničku opremu i prostor
za uspješno provođenje programom predviđenog osposobljavanja prema zahtjevima
suvremene medicinske znanosti.

Članak 5.

Za provođenje cjelokupnog programa pripravničkog staža brine se glavni
mentor.

Glavni mentor određuje se svakom pripravniku prije početka provođenja
pripravničkog staža. Imenuje ga stručni kolegij organizacije zdravstva
koja je pripravnika primila na pripravnički staž.

Glavni mentor mora imati u pravilu viši, a najmanje isti stupanj stručne
spreme u zanimanju za koje se pripravnik osposobljava, 5 godina radnog
iskustva te sposobnost i sklonost prema stručnom radu.

Za provođenje dijela programa staža u odgovarajućoj radnoj jedinici
brine se mentor koji je rukovodilac te radne jedinice ili stručnjak kojega
predloži stručni kolegij.

Članak 6.

Glavni mentor i mentor u tijeku pripravničkog staža provjeravaju teoretsko
i praktično znanje pripravnika.

Mentor upisuje u pripravničku knjižicu dio programa pripravničkog staža
i ovjerava ga svojim potpisom.

Obrazac pripravničke knjižice sastavni je dio ovoga pravilnika (Prilog
2).

Članak 7.

Obavljanje poslova glavnog mentora i mentora sastavni je dio radne obaveze
zdravstvenog radnika kojemu su ti poslovi prvjereni.

Članak 8.

Pripravnik obavlja program pripravničkog staža u radnom vremenu od 42
sata tjedno.

Pripravnički staž u pravilu obavlja se bez prekida. Opravdani prekid
staža je odsustvo zbog bolesti, porodiljskog dopusta i odlaska na odsluženje
vojnog roka - u tim slučajevima staž se produžava za onoliko vremena koliko
je prekid trajao.

Članak 9.

Konačno provjeravanje i ocjenjivanje stručne osposobljenosti za samostalan
rad obavlja se na stručnom ispitu.

Članak 10.

Pripravnici koji su uspješno završili cjelokupni program pripravničkog
staža podnose pismenu prijavu za polaganje stručnog ispita Ministarstvu
zdravstva putem organizacije zdravstva u kojoj su u radnom odnosu.

Pripravnici - volonteri mogu podnositi prijavu putem organizacije zdravstva
u kojoj su provodili staž ili neposredno.

Članak 11.

Prijava za polaganje stručnog ispita treba sadržavati ovjereni prijepis
ili ovjerenu fotokopiju diplome ili svjedodžbe o završnom ispitu, uredno
ispunjenu pripravničku knjižicu sa upisanim programom staža kao i molbu
kandidata.

Prijava se može podnijeti Ministarstvu najranije mjesec dana prije isteka
pripravničkog staža.

Članak 12.

Ukoliko je pripravnik ispunio sve uvjete predviđene ovim pravilnikom,
ministar zdravstva odobrava rješenjem polaganje stručnog ispita.

Članak 13.

Ako pripravnik iz opravdanog razloga odustane od polaganja stručnog
ispita, dužan je o tome obavijestiti Komisiju Ministarstva najmanje 3 dana
prije dana određenog za polaganje ispita.

Ukoliko pripravnik pravodobno ne obavijesti komisiju ili je razlog odustanka
neopravdan, smatra se da je ispitu pristupio i troškovi ispita idu na njegov
teret.

Članak 14.

Stručni ispit za zdravstvene radnike zdravstvenog usmjerenja sastavljen
je od općeg i stručnog dijela.

Opći dio ispita za sve zdravstvene radnike obuhvaća slijedeće ispitne
predmete:

a) poznavanje propisa o ustrojstvu državne vlasti

b) poznavanje propisa iz oblasti zdravstvene zaštite I zdravstvenog
osiguranja

c) osnovno poznavanje propisa o radnim odnosima mirovinskom i invalidskom
osiguranju.

Ispitni predmeti stručnog dijela raspoređeni su prema zdravstvenim usmjerenjima
kako slijedi:

1. liječnici - pripravnici

a) opća medicina, medicina rada, hitna medicinska pomoć i zdravstvena
zaštita žena

b) zdravstvena zaštita predškolske i školske djece

c)socijalna medicina i epidemiologija

(predmeti se polažu usmeno)

2. zubni liječnici - pripravnici

a) bolesti usta i zubi i parodoncija

b) dječja i preventivna stomatologija

c) socijalna medicina

(predmeti se polažu usmeno)

3. diplomirani farmaceuti - pripravnici

a) izdavanje lijekova, izrada magistralnih i galenskih pripravaka

b) kontrola lijekova

(predmeti se polažu usmeno)

4 medicinski biokemičari - pripravnici

a) medicinska biokemija

b) hematologija

(predmeti se polažu usmeno)

5. viši zdravstveni tehničari radiološkog smjera-pripravnici

a) radioterapija i rtg dijagnostika

b) zaštita od ionizirajućeg zračenja

(predmeti se polažu usmeno)

6. medicinske sestre općeg smjera - pripravnici

a) opća i specijalna njega bolesnika

b) dispanzersko - patronažni rad

(predmeti se polažu usmeno i praktično)

7. medicinske sestre primaljskog smjera-pripravnici

a) njega trudnica, rodilja i babinjača

b) njega ginekoloških bolesnica

c) njega i ishrana novorođenčadi

(predmeti se polažu usmeno i praktično)

8. zdravstveni tehničari fizioterapeutskog smjera-pripravnici

a) kineziterapija

b) fizikalna terapija

(predmeti se polažu usmeno)

9 .zdravstveni tehničari laboratorijskog smjera-pripravnici

a) biokemijska laboratorijska tehnika

b) mikrobiologija

(predmeti se polažu usmeno)

10. zdravstveni tehničari sanitarnog smjera-pripravnici

a) epidemiologija i higijena

b) mikrobiologija

(predmeti se polažu usmeno)

11. zdravstveni tehničari zubotehničkog smjera-pripravnici

a) fiksna i mobilna protetika

b) poznavanje zubotehničkog materijala

(predmeti se polažu usmeno)

12. zdravstveni tehničari farmaceutskog smjera-pripravnici

a) farmaceutska tehnologija

b) poznavanje i čuvanje lijekova

(predmeti se polažu usmeno)

Članak 15.

Pripravnici polažu stručni ispit pred ispitnom komisijom.

Ispitnu komisiju imenuje ministar rješenjem o osnivanju i imenovanju
komisije za sva zdravstvena usmjerenja.

Ispitna komisija izvješćuje pripravnika o mjestu i datumu polaganja
stručnog ispita najmanje 8 dana prije dana polaganja ispita.

Članak 16.

Ispitna komisija sastoji se od predsjednika i članova komisije koji
su ujedno i ispitivači te ispitivača za pojedine predmete.

Predsjedniku komisije, članovima komisije i ispitivačima određuju se
zamjenici.

U ispitnu komisiju imenuju se stručnjaci odgovarajuće stručne spreme
koji se bave odgovarajućim područjem rada.

Članak 17.

Administrativne poslove ispitne komisije obavlja tajnik komisije koji
se imenuje rješenjem o osnivanju komisije. Tajnik mora imati zamjenika.

Članak 18.

Opći uspjeh kandidata na ispitu ocjenjuje se komisijski. Ispitivač sudjeluje
u ocjenjivanju uspjeha kandidata samo za predmet koji je ispitivao.

Ocjena uspjeha je položio ili nije položio.

Članak 19.

Kandidat koji na stručnom ispitu nije zadovoljio iz dva predmeta može
polagati popravni ispit iz nepoloženih predmeta najranije u roku mjesec
dana, a najkasnije u roku 6 mjeseci od dana polaganja ispita.

Ako kandidat u roku iz stavka 1. ovoga članka ne izađe na popravni ispit,
polaže ponovno cijeli ispit.

Kandidat koji nije zadovoljio iz najmanje tri predmeta, kao i kandidat
koji nije zadovoljio na popravnom ispitu, može ponoviti cijeli ispit po
isteku roka od 6 mjeseci.

Članak 20.

Zdravstveni radnik koji je već jednom nakon obavljenog pripravničkog
staža položio stručni ispit, a promijenio je u toku daljnjeg obrazovanja
zdravstveno usmjerenje može biti oslobođen općeg dijela ispita.

Članak 21.

Nakon završenog općeg i stručnog dijela ispita predsjednik komisije
izvješćuje kandidata o uspjehu.

Nezadovoljan kandidat može u roku 24 sata podnijeti žalbu komisiji i
tražiti da se njegovo znanje još jednom provjeri. Zahtjevu kandidata se
udovoljava, a troškove sastava sazvane komisije snosi kandidat.

Članak 22.

Kandidatu koji je položio ispit izdaje se uvjerenje o položenom stručnom
ispitu. Uvjerenje potpisuje ministar i predsjednik komisije.

Propisan obrazac uvjerenja o položenom stručnom ispitu sastavni je dio
ovoga pravilnika (Prilog 3).

Članak 23.

Troškove stručnog ispita snosi organizacija zdravstva, odnosno osoba
koja zdravstvenu djelatnost obavlja samostalno osobnim radom, a koja je
uputila pripravnika na polaganje stručnog ispita.

Pripravnici volonteri sami snose troškove stručnog ispita.

Članak 24.

Predsjednik, članovi komisije, ispitivači i tajnik imaju pravo na naknadu.

Visina naknade određuje se posebnim rješenjem ministra.

Članak 25.

Zdravstveni radnici kojima je priznat u cijelosti pripravnički staž
proveden u inozemstvu prema članku 222. Zakona o zdravstvenoj zaštiti i
zdravstvenom osiguranju, mogu polagati stručni ispit po odredbama ovoga
pravilnika.

Članak 26.

Stupanjem na snagu ovoga pravilnika prestaje važiti Pravilnik o pripravničkom
stažu zdravstvenih radnika zdravstvenog usmjerenja ("Narodne novine",
broj 21/81).

Članak 27.

Zdravstveni radnici koji su započeli pripravnički staž prije stupanja
na snagu ovoga pravilnika završit će taj staž prema programu utvrđenom
dosadašnjim propisima a stručni ispit polagat će prema odredbama ovoga
pravilnika.

Članak 28.

Ovaj pravilnik stupa na snagu osmoga dana od dana objave u "Narodnim
novinama".

Klasa: 500-09/91-02/01

Urbroj 534-0212-91

Zagreb, 22. siječnja 1991.

Ministar zdravstva

**prof. dr. Andrija Hebrang, dr. sci., v. r.**

---

Prilog 1 Pravilnika o pripravničkom

stažu i stručnim ispitima zdravstvenih radnika

PROGRAM PRIPRAVNIČKOG STAŽA

1. LIJEČNICI

Program pripravničkog staža provodi se u jedinicama stacionarne i polikliničko-konzilijarne
zdravstvene zaštite i primarne zdravstvene zaštite.

Stručne cjeline čine:

u stacionarnoj i polikliničko-konzilijarnoj zdravstvenoj zaštiti - interna
medicina, pedijatrija, neurologija, psihijatrija, dermatologija i venerologija,
kirurgija, otorinolaringologija, oftalmologija, opstetricija i ginekologija.

Rad liječnika - pripravnika na odjelu kombinira se s radom u polikliničko-konzilijarnim
i u prijemnim ambulantama, osobito na dane dežurstva; u primarnoj zdravstvenoj
zaštiti - socijalna medicina, higijena i epidemiologija, opća medicina,
zdravstvena zaštita dojenčadi, male i predškolske djece, školska, medicina,
zdravstvena zaštita žena i trudnica, medicina rada, hitna medicinska pomoć.

Trajanje pripravničkog staža, poslovi i zadaci u pojedinim stručnim
cjelinama su slijedeći:

A) RAD U JEDINICAMA STACIONARNE I POLIKLINIČKO-KONZILIJARNE
ZDRAVSTVENE ZAŠTITE - 5 mjeseci

U svim jedinicama stacionarne i polikliničko-konzilijarne zdravstvene
zaštite pripravnik:

- upoznaje organizaciju jedinice u kojoj obavlja pripravnički staž,

- uzima anamnezu (event. heteroanamnezu) i status, vodi povijest bolesti,
piše otpusna pisma i otpusnice,

- svladava tehniku osnovnih biokemijskih i hematoloških pretraga koje
se obavljaju u jedinici te uzimanje uzoraka za upućivanje na laboratorijske
pretrage u druge jedinice,

- upućuje bolesnike na laboratorijske i druge preglede u druge jedinice
i svladava interpretaciju laboratorijskih nalaza i nalaza drugih dijagnostičkih
jedinica,

- prisustvuje radiološkim pretragama bolesnika iz jedinice,

- prisustvuje patološko-anatomskoj obdukciji umrlih bolesnika,

- upoznaje se sa vođenjem adminiskracije u jedinici, unosi podatke u
medicinsku dokumentaciju i evidencije, izrađuje propisane izvještaje za
zdravstvenu statistiku i za zdravstveno osiguranje i obavlja druge administrativne
poslove.

Osim ovih općih, obavlja i izvršava stručne poslove i zadatke u jedinicama
kako slijedi:

1. Interna medicina - 1 mjesec

- obavlja klinički pregled bolesnika,

- izvodi osnovne dijagnostičke i terapeutske postupke i zahvate kao
što su: mjerenje krvnog tlaka, davanje raznih injekcija, pleuralne, abdominalne
i venepunkcije, uvađanje želučane i duodenalne sonde, kateterizacija muškog
i ženskog bolesnika, infuzije raznih otopina i transfuzija krvi i krvnih
sastojaka kao i drugi postupci i zahvati koje odredi mentor,

- sudjeluje u izvodenju dijagnostičkih i terapeutskih postupaka kao
što su razni bioptički postupci, rekto, gastro i cistoskopija, snimanje
EKG, oscilometrija i drugih kompliciranijih postupaka koji se izvode u
jedinici a koje odredi mentor,

- sudjeluje u određivanju medikamentozne i druge terapije.

Veći dio radnog vremena pripravnik provodi u specijalističkim internističkim
ordinacijama. Jedanput tjedno pripravnik sudjeluje u radu noćne smjene
ili dežurstva u stacionarnim internističkim jedinicama kako bi se što bolje
osposobio za rješavanje akutnih i urgentnih internističkih slučajeva. Za
vrijeme obavljanja pripravničkog staža iz interne medicine pripravnik treba
osobitu pažnju posvetiti rješavanju kardiovaskularnih, pulmonalnih, gastroenteroloških
i nefroloških slučajeva te dijagnostici i terapiji dijabetesa i zaraznih
bolesti. Gdje postoji posebno organizirana stacionarna jedinica i specijalistička
ordinacija za zarazne bolesti pripravnik provodi jedan tjedan u tim jedinicama.

2. Pedijatrija - 15 dana

- obavlja klinički pregled bolesnog djeteta primjenjujući specifične
metode za djecu,

- sudjeluje u utvrđivanju dijagnoze najčešćih dječjih bolesti, a osobito
srčanih bolesti i anomalija, bolesti probavnog i respiratornog trakta dojenčadi,
male i predškolske djece,

- upoznaje se sa primjenom dječjih doza u medikamentoznoj terapiji te
provodi terapiju najčešćih dječjih bolesti, a osobito terapiju antibioticima
i kortikosteroidima,

- uvježbava tehniku davanja raznih injekcija kod dojenčadi i djece,

- izvodi osnovne dijagnostičke i terapeutske postupke kao što su razne
punkcije, uvođenje sondi, infuzije otopina i transfuzija krvi te sudjeluje
u izvođenju kompliciranijih zahvata kao što su lumbalna punkcija i drugi
zahvati koje odredi mentor,

- upoznaje se sa najčešćim cerebralnim oštećenjima djece i sa mogućnostima
rehabilitacije mentalno i fizički oštećenog djeteta,

-uvježbava dijetalnu prehranu djece, a osobito dijetalnu prehranu dojenčadi
kod raznih gastrointestinalnih poremećaja.

Da bi se osposobio za rješavanje akutnih i urgentnih pedijatrijskih
slučajeva sudjeluje jedanput tjedno u radu noćne smjene ili dežurstvu u
stacionarnoj pedijatrijskoj jedinici.

3. Neurologija - 7 dana

- obavlja klinički pregled bolesnika primjenjujući specifične neurološke
metode,

- sudjeluje u utvrđivanju dijagnoza najčešćih neuroloških bolesti,

- izvodi najčešće osnovne neurološke dijagnostičke postupke kao što
su ispitivanje refleksa, raznih neuroloških testova i dr., te sudjeluje
u kompliciranijim dijagnostičkim postupcima kao što su elektroencefalografija,
elektromiografija i drugim postupcima koje odredi mentor,

- upoznaje se sa hitnim intervencijama kod cerebrovaskularnog inzulta
i s mogućnostima rehabilitacije bolesnika poslije inzulta.

Pripravnik provodi pripravnički staž iz neurologije u specijalističkoj
ordinaciji, a ako ova ne radi sa punim radnim vremenom, preostali dio radnog
vremena obavlja navedene stručne poslove u stacionarnoj jedinici za neurologiju.

4. Psihijatrija - 7 dana

- obavlja psihijatrijski pregled bolesnika, sudjeluje u vođenju psihijatrijskog
intervjua, uzimanju psihičkog statusa i profila bolesnika i socijalno-psihijatrijskoj
obradi bolesnika,

- sudjeluje u utvrđivanju dijagnoze najčešćih neurotskih bolesti, upoznaje
se sa primjenom psihoterapije u praksi i uvježbava postupak prema neurotskim
bolesnicima i bolesnicima sa psihoorganskim sindromom,

- sudjeluje u utvrđivanju dijagnoze psihotičkog stanja i uvježbava postupak
prema psihotičkim bolesnicima,

- upoznaje se sa primjenom psihofarmaka,

- upoznaje se sa zakonskim aspektima postupka sa psihotičkim bolesnikom
opasnim po okolinu i sa upućivanjem psihijatrijskih bolesnika na stacionarno
liječenje,

- upoznaje se sa metodama prevencije i liječenja alkoholizma, narkomanije
i drugih ovisnosti,

- upoznaje se sa najvažnijim pitanjima socijalne zaštite psihijatrijskog
bolesnika (ocjena radne sposobnosti, stav prema zapošljavanju i otpuštanju
psihijatrijskog bolesnika itd.),

- upoznaje se sa najčešćim psihijatrijskim problemima i postupcima kod
djece,

- upoznaje se sa timskim radom u zaštiti mentalnog zdravlja.

Pripravnik provodi pripravnički staž iz psihijatrije u specijalističkoj
ordinaciji, a ako ova ne radi puno radno vrijerne, preostali dio radnog
vremena obavlja navedene stručne poslove u stacionarnoj jedinici za psihijatriju.
Da bi se što bolje osposobio za rješavanje akutnih i urgentnih stanja sudjeluje
u radu dvije noćne smjene ili dežurstva u stacionarnoj psihijatrijskoj
jedinici.

5. Dermatologija i venerologija - 7 dana

- vrši klinički pregled dermatoloških bolesnika,

- vrši obradu dermatoloških bolesnika u svrhu utvrđivanja egzaktne dijagnoze
najčešćih dermatoloških bolesti odraslih i djece, kao što su oboljenja
prouzrokovana dermatofitima i grinjama,

- vrši obradu veneroloških bolesnika u svrhu utvrđivanja egzaktne dijagnoze
najčešćih spolnih bolesti, kao što su sifilis, gonoreja, ulkus mole i nespecifični
uretritisi,

- upoznaje se i sudjeluje u provođenju dijagnostike, terapije i prevencije
profesionalnih alergijskih i nealergijskih dermatoza.

Pripravnik provodi pripravnički staž u specijalističkoj ordinaciji za
dermatologiju i venerologiju.

6. Kirurgija - 1 mjesec

- utvrđuje dijagnozu kod najčešćih bolesti kod kojih je potrebna kirurška
intervencija, osobito akutnog abdomena, raznih kolika, povreda glave, toraksa
i kičme te ekstremiteta i krvnih žila,

- upoznaje osnovne metode pružanja prve pomoći i zbrinjavanja traumatiziranog
bolesnika, osobito transportne imobilizacije. zaustavljanja krvarenja,
previjanja i metoda za prevenciju terapiju traumatskog šoka,

- vrši obradu rane i razna previjanja, imobilizaciju sadrenim i drugim
udlagama, longetama i sl.,

- izvodi male kirurške zahvate kao što su razne incizije, ekstirpacije
i drugi zahvati koje odredi mentor (najmanje 10),

- upoznaje se sa osnovnim metodama anestezije i reanimacije te u tu
svrhu provodi tri dana uz anesteziologa i u jedinici za intenzivnu njegu
kirurških bolesnika.

Pripravnik provodi najmanje 2/3 pripravničkog staža iz kirurgije u specijalističkoj
kirurškoj ordinaciji i jedanput tjedno sudjeluje u radu noćne smjene ili
dežurstva u stacionarnoj jedinici za kirurgiju.

7. Otorinolaringologija - 7 dana

- obavlja osnovne preglede uha, grla i nosa (najmanje 5 raznih dnevno),

- utvrđuje dijagnozu i provodi terapiju najčešćih ORL oboljenja,

- izvodi najčešće hitne intervencije kao što su tamponada nosa, toaleta
otitisa, policer i druge koje odredi mentor,

- izvodi male ORL zahvate kao što su paracenteza, incizija peritonzilarnog
apscesa, punkcije sinusa, vađenje stranih tijela iz uha i nosa, osobito
kod djece, uzimanje brisa iz uha, ždrijela i nosa, ispiranje zvukovoda
(najmanje 5 raznih zahvata dnevno).

Pripravnik obavlja pripravnički staž u specijalističkoj ORL ordinaciji.

8. Oftalmologija - 7 dana

- obavlja osnovne preglede oka (najmanje 5 dnevno),

- utvrđuje dijagnozu i provodi terapiju najčešćih oboljenja oka,

- upoznaje se sa metodama pružanja prve pomoći kod kemijskih i mehaničkih
povreda oka te uvježbava vađenje stranog tijela iz oka,

- ispituje vid najjednostavnijim metodama i uvježbava interpretaciju
refraktometrijskog nalaza (najmanje 5 slučajeva dnevno),

- upoznaje se sa metodama zaštite i rehabilitacije vida te prevencije
slabovidnosti, sljepoće i profesionalnih bolesti oka.

Pripravnik obavlja pripravnički staž u specijalističkoj oftalmološkoj
ordinaciji.

9. Opstetricija i ginekologija - 4 tjedna

a) Opstetricija - 15 dana

- obavlja pregled i pripremu trudnica za porod,

- vodi normalne porode od I do III porođajne dobi (najmanje 12),

- sudjeluje u vođenju patoloških poroda,

- obavlja uobičajene zahvate kao što su epiziotomija (najmanje 6),

šivanje međice (najmanje 6), rezanje i podvezivanje pupkovine (najmanje
15), vakuum ekstrakcija, reanimacija novorodenčeta, ekspresija i ljuštenje
placente, zaustavljanje krvarenja, postupak kod atonije, kontrola placente,
praćenje položaja i intrauterinog života djeteta suvremenim metodama,

- obavlja preglede i prati stanje babinjače i novorođenčeta te rad u
neonatalnoj jedinici.

b)Ginekologija-15dana

- obavlja ginekološke preglede i upoznaje se sa najčešćim ginekološkim
oboljenjima,

- sudjeluje u hitnim intervencijama kod krvarenja iz uterusa,

- izvodi najčešće dijagnostičke postupke kao što su kolposkopija, uzimanje
materijala i određivanje stupnja čistoće, uzimanje materijala i pravljenje
razmaza za pretragu po Papanicolau, uzimanje materijala za biopsiju i druge
dijagnostičke postupke koje odredi mentor.

10. Radiologija - 7 dana

- upoznaje se sa pripremom bolesnika za pojedine pretrage,

- sudjeluje u izvođenju snimaka torakalnih organa skeleta te kontrastnih
metoda,

- analizira indikacije za pojedine radiološke pretrage i zahvate,

- sudjeluje pri izvođenju suvremenih metoda CT-a ultrazvuka i angiografije,

- sudjeluje pri intervencijskim radiološkim zahvatima.

B) RAD U JEDINICAMA PRIMARNE ZDRAVSTVENE ZAŠTITE - 7 mjeseci

1. Rad u socijalnoj medicini, higijeni i epidemiologiji - 15 dana

Na početku pripravničkog staža u jedinicama primarne zdravstvene zaštite
pripravnik, u razgovoru sa glavnim mentorom i radom u jedinicama za socijalnu
medicinu, higijenu i epidemiologiju, za statistiku i analizu i drugim odgovarajućim
jedinicama doma zdravlja i medicinskog centra upoznaje se sa:

- ulogom i zadacima liječnika u primarnoj zdravstvenoj zaštiti,

- strukturom stanovništva, strukturom privrede, brojem i vrstama institucija
za obrazovanje, jaslica, vrtića, domova za djecu, omladinu i umirovljenike
i drugim važnijim zdravstvenim problemima stanovništva područja na kojem
djeluje organizacija udruženog rada primarne zdravstvene zaštite u kojoj
pripravnik obavlja pripravnički staž,

- zdravstveno-statističkim i demografskim pokazateljima na tom području,

- propisima u zdravstvenoj zaštiti i zdravstvenom osiguranju te sa odgovarajućim
odlukama Republičkog fonda zdravstvenog osiguranja i zdravstva,

- propisima o zaštiti od zaraznih bolesti, o zaštiti okoline čovjeka,
sa programima i provođenjem cijepljenja sa propisima o nadzoru nad proizvodnjom
i prometom živežnih namirnica i zadacima i radom sanitarne inspekcije općine,

- organizacijom zdravstvene zaštite na području općine u kojoj pripravnik
provodi pripravnički staž iz primarne zdravstvene zaštite.

Nakon općeg dijela pripravničkog staža u primarnoj zdravstvenoj zaštiti
pripravnik obavlja slijedeće poslove i zadatke.

2. Opća medicina - 3 mjeseca

- obavlja preglede, utvrđuje dijagnostiku, određuje terapiju, ocjenjuje
radnu sposobnost, propisuje recepte, daje upute bolesnicima svih dobnih
grupa,

- izvodi dijagnostičke i terapeutske postupke kao što su otorinolaringologija
(prema broju slučajeva u toku dnevnog rada), razne dijagnostičke punkcije,
vađenje stranog tijela iz oka, zvukovoda i nosa (oko 5 u toku staža, oftalmoskopija
sa ispitivanjem očne pozadine (najjmanje 5 slučajeva), snimanje i interpretacija
EKG (najmanje 10 = ako se radi), obavljanje osnovnih laboratorijskih pretraga
i testova koji se rade u jedinici upće medicine, ispiranje zvukovoda (najmanje
5), kateteriziranje mjehura bolesnika oba spola, mali kirurški zahvati
(najmanje 20 u toku staža), davanje injekcija i previjanja svih vrsta (prema
dnevnoj frekvenciji), tamponada nosa, različite blokade, cijepljenja i
seroprofilaksa kod odraslih,

- obavlja sistematske, ciljane i kontrolne preglede odraslih (najmanje
10),

- obilazi sa patronažnom sestrom dojenčad, trudnice i bulesnike (najmanje
10 patronažnih posjeta),

- obavlja sistematski pregled dojenčadi, male i predškolske djece, daje
savjete roditeljima, provodi cijepljenje dojenčadi i male djece, obavlja
preglede i provodi terapiju bolesne djece (ako zdravstvena zaštita dojenčadi,
male i predškolske djece nije orgarlizirana u okviru opće medicine pripravnik
će ovaj dio programa staža ostvariti u odgovarajućoj jedinici - dispanzeru
- radom kroz 2 tjedna),

- sudjeluje u obavljanju zdravstvenog nadzora nad jaslicama, vrtićima,
dječjim, đačkim i domovima za umirovljenike i drugim socijalnim institucijama
za smještaj djece i odraslih,

- sudjeluje u obavljanju kućnog liječenja i odlazi u kućne posjete (najmanje
10),

- priprema i izrađuje razne medicinske i medikoforenzičke dokumente
kao što su liječničke svjedodžbe, potvrde, izvodi iz povijesti bolesti,
prijedlozi za liječničku i invalidsko-mirovinsku komisiju, potvrde o smrti,
izvještaji o uzroku smrti i sl.,

- upoznaje se sa radom sanitarne inspekcije općine i uz sanitarnog inspektora
obavlja rad na terenu (najmanje 2 dana),

- upoznaje se sa radom Crvenog križa - općinskog odbora,

- upoznaje se sa propisima o pregledu umrlih i sa mrtvozornikom - liječnikom
obavlja taj pregled (najmanje 2 slučaja).

3. Zdravstvena zaštita dojenčadi, male i predškolske djece - 1 mjesec

- sudjeluje pri provedbi sistematskih pregleda dojenčadi, male i predškolske
djece, upoznaje se sa psihomotoričkim razvojem djeteta,

- sudjeluje u radu savjetovališta za djecu,

- sudjeluje u organiziranju i provedbi cijepljenja djece, upoznaje se
sa kalendarom cijepljenja,

- sudjeluje u utvrđivanju dijagnoze i liječenju najčešćih bolesti dojenčadi,
male i predškolske djece, upoznaje se s primjenom dječjih doza lijekova
i dijetalnom terapijom,

- sudjeluje pri kućnim posjetama oboljeloj djeci

4. Školska medicina - 15 dana

- upoznaje se sa zdravstveno-statističkim i drugim dokumentima koji
se vode u jedinici, sa propisima koji se odnose na zdravstvenu zaštitu
školske djece i omladine, sa veličinom i strukturom populacije i sa zdravstvenom
problematikom populacije kojoj jedinica osigurava zdravstvenu zaštitu,
sa najvažnijim preventivnim mjerama koje se poduzimaju sa sistematskim
i periodičkim pregledima, zdravstvenim odgojem i cijepljenjima, s ulogom
i zadacima školskog liječnika u pogledu nadzora nad uvjetima u školi, sa
oblicima suradnje sa roditeljima, nastavnicima i školom,

- obavlja sistematske kontrole i ciljane preglede školske djece i omladine,

- provodi cijepljenja učenika uz jedno tematsko predavanje učenicima
vezano za cijepljenje,

- obavlja preglede, utvrđuje dijagnozu i odreduje terapiju kod najčešćih
bolesti školske djece i omladine (najmanje 50 pregleda),

- uvježbava propisivanje recepata za ovu dobnu skupinu,

- obavlja preglede škola u pogledu higijensko-sanitarnih uvjeta,

- obavlja preglede školskih kuhinja, analizira jelovnike i vrši pregled
higijenskih uvjeta u prostorijama za dnevni boravak i društvenu prehranu,

- sudjeluje u izradi prijedloga oblika korektivne gimnastike,

- upoznaje se sa ocjenjivanjem sposobnosti za tjelesni odgoj i druge
aktivnosti u školi.

5. Zdravstvena zaštita žena i trudnica-1 mjesec

- radi na poslovima planiranja obitelji, daje savjete o metodama sprečavanja
neželjene trudnoće, upoznaje se s propisivanjem i primjenom kontracepcijskih
sredstava,

- obavlja ginekološke preglede, utvrđuje dijagnoze i provodi terapiju
najčešćih ginekoloških oboljenja, s posebnim naglaskom na rano otkrivanje
malignih bolesti ženskih spolnih organa i dojke,

- radi u savjetovalištu za trudnice, obavlja preglede trudnica, izvodi
testove trudnoće i upoznaje se s mjerama prenatalne zaštite djeteta,

- izvodi najčešće dijagnostičke postupke kao što su kolposkopija. uzimanje
materijala (bris) i utvrđivanje stupnja čistoće rodnice (najmanje 15 slučajeva),
uzimanje materijala i pravljenje razmaza za pretragu po Papanicolau (najmanje
5), uzimanje materijala za biopsiju i druge dijagnostičke postupke.

6. Medicina rada - 15 dana

- prisustvuje radu liječničke komisije,

- upoznaje se sa vođenjem medicinske dokumentacije u jedinici,

- prisustvuje pregledu higijenskih uvjeta radne okoline tvornice, osobito
radnih mijesta sa posebnim uvjetima rada, higijenskih uvjeta radne okoline,
objekata društvene prehrane, jelovnika i kvalitete hrane, sanitarnih čvorova,
prostorija za odmor i rekreaciju,

- upoznaje se sa profesionalnim bolestima i traumatizmom,

- upoznaje se sa karakteristikama radne organizacije, strukturom radnika,
sa specifičnim zdravstvenim problemima i sa stanjem u pogledu bolovanja

- obavlja preglede radnika, utvrđuje dijagnozu i terapiju te ocjenjuje
radnu sposobnost u vezi sa bolesti i povredama,

- upoznaje se s organizacijom sigurnosti na radu, zaštitom na radu žena,
omladine, starijih radnika invalida rada i sa programima medicine aktivnog
odmora i rehabilitacije radnika.

7. Hitna medicinska pomoć - 15 dana

- upoznaje se sa organizacijom HMP (medicinskim i tehničkim dijelom),
cestovne hitne medicinske pomoći i zbrinjavanjem masovnih katastrofalnih
stanja,

- uvježbava primjenu reanimatoloških postupaka u terenskim uvjetima
(primjena seta za reanimaciju, intubaciju, infuzij u itd.),

- upoznaje se s dijagnostikom i terapijom najčešćih trovanja,

- upoznaje se sa primjenom terapeutskih i dijagnostičkih aparata u terenskim
uvjetima (EKG, defibrilator, aparat za masažu srca - tamo gdje postoje,
aparat sa kisikom itd.),

- educira se u primjeni transportnih imobilizacija i transportnih pozicija
bolesnika,

= radi u ambulanti i ekipama HMP,

- obavlja preglede uz liječnike hitne medicinske pomoći te utvrđuje
dijagnozu i terapiju uz primjenu svih postupaka, koji se primjenjuju u
djelatnosti,

- sudjeluje u radu prijavno-dojavne jedinice na prijemu, trijaži i distribuciji
poziva,

- upoznaje se sa radom ekipa za prijevoz bolesnika.

Pripravnik ostvaruje pripravnički staž iz HMP u organiziranim jedinicima
HMP ili kroz dežurstva uz liječnika opće medicine.

II. LIJEČNICI STOMATOLOZI

Stručne cjeline čine:

u polikliničko-konzilijarnoj zdravstvenoj zaštiti - liječenje bolesti
usta, zubi i parodoncija, dječja i preventivna stomatologija, ortodoncija,
stomatološka protetika, oralna i maksilofacijalna kirurgija,

u primarnoj zdravstvenoj zaštiti - opća stomatologija.

Trajanje pripravničkog staža, poslovi i zadaci u pojedinim stručnim
cjelinama su slijedeći:

A) RAD U JEDINICAMA POLIKLINIČKO-KONZILIJARNE I SPECIJALIZIRANE
STOMATOLOŠKE ZDRAVSTVENE ZAŠTITE

- 6 mjeseci

1. Liječenje bolesti usta, zuba i parodoncija-1 mjesec

- prijem i raspored bolesnika,

- uzimanje anamneze bolesnika i oralnog stanja,

- uspostavljanje oralne higijene, stišavanje upala,

- dijagnostički parodontološki testovi i rnedikacija,

- interpretacija rendgenograma,

- terapija oralne sluznice, opća i lokalna,

- kiretaža i uklanjanje parodontalnih džepova,

- testiranje poremetnji okluzije i artikulacije,

- uspostavljanje artikulacije brušenjem,

- fiksacija zubi,

- opća parodontološka terapija, prevencija parodontitisa i oralnih oboljenja,

- dijagnostika i terapija endodontskih periapeksnih i parodontskih oboljenja
sa mogućnošću endodontskog tretmana,

-patohistologija zubnog karijesa, pulpalnih i parodontalnih apikalnih
procesa.

2. Dječja i preventivna stomatologija-2 mjeseca

- prijem i raspored bolesnika u predškolskoj i školskoj stomatološkoj
ordinaciji,

- sistematski pregled predškolske i školske djece sa interpretacijom
stanja po grupama na osnovi izračunavanja KEP-a, KIO i KIZ-a,

- pristup i plan sanaciji predškolske djece,

- pristup i plan sanaciji školske djece,

- sanacija stanja usne šupljine i zubi kod predšknlske školske djece,

- provođenje terapije zubnog karijesa, bolesti pulpe, periapscesa mliječnih
i trajnih zubi, mekih dijelova sluznice i parodoncije,

- extrakcija mliječnih i trajnih zubi, upoznavanje posljedica nekontroliranih
extrakcija,

izvođenje protetske nadoknade kod preranih extrakcija mliječnih i trajnih
zubi, te kod kirurških zahvata kod djece,

- provodenje biološke prevencije zubnog karijesa,

- provođenje zdravstvenog odgoja.

3. Ortodoncija - 1 mjesec

- prijem, raspored i plan terapije bolesnika,

- upoznavanje sa mjerama ortodontske preventive i mjerama interceptivnog
ortodontskog tretmana,

- upoznavanje sa etiologijom i dijagnostikom anomalija razvoja zuba
i čeljusti sa osobitim osvrtom na vanjske faktore koji uzrokuju anomalije,

- upoznavanje sa ortodontskim posljedicama traume u prvoj denticiji,

- upoznavanje sa značajem suradnje ortodonta i stomatologa praktičara,

- značaj extrakcije zuba kao zahvata u ortodontskoj terapiji,

- primjena držaća mjesta, kosine, vestibularne ploče i nodbradak kape,

- upoznavanje sa mioterapijama, sa značenjem dobi bolesnika za ortodontsku
terapiju i sa prioritetima ortodontskih zahvata.

4. Stomatološka protetika - 1 mjesec

a) rad u protetskoj ordinaciji

- prijem i raspored bolesnika,

- prioriteti za prijem na liječenje u stomatološku protetsku terapiju
odnosno tretman,

- poznavanje bioloških, fizioloških, statističkih i estetskih temelja
mobilne i fiksne protetike, utvrđivanje indikacija, izrada plana terapije,
te primjena kliničkih faza u izradi fiksnih i mobilnih protetskih radova
kao što su: dvodjelna krunica, lijevana krunica, fasetirana krunica, djelomična
krunica i krunica na kolčić, nadogradnja, mostovi, djelomične i totalne
proteze,

- upoznavanje sa osnovnim pojmovima u mobilnoj i fiksnoj oralnoj rehabilitaciji;

b) rad u protetskom laboratoriju

- upoznavanje laboratorijske stomatološke protetike kao i uvid u rad
laboratorija za stomatološku protetiku,

- upoznavanje suradnih odnosa u timskom radu stomatološkog protetskog
tima.

5. Oralna i maksilofacijalna kirurgija-1 mjesec

- prijem i raspored bolesnika,

- utvrđivanje početne dijagnoze i uspostavljanje indikacije za oralno-kirurške
intervencije,

- izvođenje anestezije,

- indikacije za vađenje zuba i vađenje zuba u oralno-kirurškim organizacionim
jedinicama,

- terapija infekcija dentalnog porijekla,

- utvrđivanje dijagnoze i provođenje hitnog zbrinjavanja i terapije
kod prijeloma čeljusti i zuba,

- utvrđivanje rane dijagnoze rada usne šupljine,

- urgentna stanja koja nastaju u toku stomatoloških zahvata i hitne
medicinske intervencije (kardiokulmonalna resuscitacija, anafilaktički
šok i dr.),

- bolesti i stanja koja zahtijevaju specijalni postupak u toku oralnog
zahvata stomatološke terapije i radova.

Urgentna stanja u stomatološkoj praksi.

B) RAD U JEDINICAMA PRIMARNE STOMATOLOŠKE ZDRAVSTVENE ZAŠTITE
- 6 mjeseci

Prvih nekoliko dana pripravničkog staža u jedinicama primarne zdravstvene
zaštite pripravnik, u razgovoru sa glavnim mentorom upoznaje se sa:

- ulogom i zadacima liječnika stomatologa u primarnoj zdravstvenoj zaštiti,

- strukturom stanovništva, strukturom privrede, vrstama i brojem institucija
za odgoj, obrazovanje i socijalnu zaštitu na području na kojem obavlja
pripravnički staž,

- epidemiološkom situacijom u pogledu bolesti zubi i usta i njihovom
posljedicom na opće stanje zdravlja naroda,

- epidemiološkom situacijom u pogledu zdravstvenog stanja zubi djece,
školske djece i radnika,

- organizacijom zdravstvene zaštite a posebno stomatološke zaštite na
području,

- načinom i oblicima suradnje s polikliničko-konzilijarnom i bolničkom
stomatološkom zaštitom,

- načinom i oblicima suradnje sa ostalim dijelovima primarne zdravstvene
zaštite (općom medicinom, školskom medicinom i dr.),

- propisima o zdravstvenoj zaštiti i zdravstvenom osiguranju,

- planiranjem i programiranjem stomatološke zdravstvene zaštite na području
gdje obavlja pripravnički staž.

Nakon općeg dijela pripravničkog staža u primarnoj zdravstvenoj zaštiti
pripravnik radi u općoj stomatološkoj ordinaciji gdje obavlja slijedeće
poslove i zadatke:

- provodi biološku prevenciju zubnog karijesa, fluor tabletama u antenatalnoj
zaštiti,

- obavlja stomatološke preglede trudnica (otvaranje kartona, sistematski
pregled usta i zubi, upute o načinu prehrane i o njezi zubi, poduka o pravilnom
razvoju orofacijalnog sustava djeteta),

- obavlja sistematsku sanaciju usta i zubi trudnice (liječenje usta
i zubi prema nađenom stanju, upućivanje na specijalističke preglede i liječenje),

- prima i raspoređuje bolesnika u predškolskoj i školskoj stomatološkoj
ordinaciji,

- pristupa, planira i provodi sanaciju usta i zubi kod predškolske i
školske djece te provodi liječenje usta i zubi i paradoncije koja spadaju
u djelokrug rada primarne stomatološke zaštite,

- provodi biološku prevenciju zubnog karijesa impregnacijom zubnih ploha
sa fluorovim spojevima,

- provodi zdravstveni odgoj u svrhu prevencije bolesti usta i zubi (posteri,
brošure, filmovi, predavanja i sl.),

-provodi sistematske preglede i rano otkrivanje bolesti usta i zubi
kod odraslih (otvaranje zdravstvenog kartona, utvrđivanje svih lezija zubnih
ploha, usta i parodoncija, rendgenska dijagnostika, upućivanje na specijalističke
preglede, davanje uputa o oralnoj higijeni),

- provodi sanaciju usta i zubi odraslih te organizira i provodi sistematsku
sanaciju manjih ili većih skupina odraslih,

-provodi biološku prevenciju zubnog karijesa impregnacijom zubnih ploha
sa fluorovim spojevima, nakon sanacije,

-provodi zdravstveno prosvjećivanje odraslih (predavanja, brošure, pismena
uputstva) prema epidemiološkoj situaciji i utvrđenim potrebama,

- obavlja protetski pregled, izrađuje plan i prijedlog za izvršenje
plana terapije.

- neposredno sudjeluje u protetskom zbrinjavanju od priprema do adaptacije
protetskog rada ili pomagala, a prema planu terapije,

- neposredno sudjeluje u davanju uputa o oralnoj higijeni i upotrebi
protetskog rada ili pomagala,

- rad u protetskom laboratoriju, ako je takav organiziran.

III. DIPLOMIRANI FARMACEUTI

Stručne cjeline čine:

- izrada magistralnih pripravaka i izdavanje lijekova, izrada galenskih
pripravaka, kontrola lijekova, rad u bolničkoj ljekarni.

Trajanje pripravničkog staža, poslovi i zadaci s pojedinim stručnim
cjelinama su slijedeći:

A) RAD U LJEKARNI - 11 mjeseci

1. Izrada magistralnih pripravaka i izdavanje lijekova

- 6 mjeseci

- obrada recepta, upoznavanje sa zakonitosti i stručnosti recepta, izdavanje
lijekova (najmanje 10 dnevno),

- kontrola doze i izračunavanje dječje doze,

- pripremanje magistralnih pripravaka, kontrola kompatibilnosti primjenjenih
ljekovitih supstancija i opravdanosti propisanih kombinacija, signiranje
i izdavanje izrađenih pripravaka (najmanje 10 dnevno),

- upisivanje privatnih recepata i upoznavanje s načinom vođenja zakonom
propisanih knjiga i evidencija (knjiga kopija recepata, knjiga opojnih
droga, knjiga otrova, rokovnik, evidencija prometa i potrošnje lijekova),

- izdavanje lijekova koji se mogu izdati bez recepta, sanitetskog materijala,
sredstava za dezinfekciju, dezinsekciju i deratizaciju,

- izdavanje, čuvanje i označavanje lijekova, reagencija za biokemijske
analize, supstanci jakog i vrlo jakog djelovanja, opojnih droga, lako zapaljivih
sredstava, kaustičnih sredstava i otrova i upoznavanje propisa o rukovanju
ovim sredstvima,

- defektiranje roba,

- upoznavanje s vrstama i djelovanjem ljekovitog bilja i preparata na
bazi ljekovitog bilja te njihovo izdavanje,

- upoznavanje i izdavanje predmeta opće upotrebe,

- izdavanje otrova u ručnoj prodaji,

- upoznavanje sa propisima o registraciji s načinom izdavanja lijekova,

- upoznavanje sa skupinama jugoslavenske klasifikacije lijekova, paralelnih
lijekova i lijekova sličnog djelovanja,

- upoznavanje inkopatibilnosti i interakcija koje mogu nastati pri zajedničkom
uzimanju nekih lijekova.

2. Izrada galenskih pripravaka - 3 mjeseca

- upoznavanje s priborom, aparaturom i tehnikom rada u galenskom laboratoriju,

- priprema destilirane i redestilirane odnosno demineralizirane vode
te regeneracija ionskih izmjenjivača (ako ljekarna raspolaže odgovarajućom
aparaturom),

- izrada galenskih i sterilnih magistralnih pripravaka prema propisima
Jugoslavenske farmakopeje i drugim priznatim propisima (najmanje 100),

- izbor ambalaže te upoznavanje s načinom i uvjetima čuvanja, rokom
trajanja i izdavanjem galenskih pripravaka,

- upoznavanje postupaka sterilizacije i izrada sterilnih pripravaka,

- izrada oćnih kapi, masti i kolirija (najmanje 50),

- vođenje laboratorijskog dnevnika i praćenje literature iz farmaceutske
tehnologije.

3. Kontrola lijekova - 2 mjeseca

- izrada reagencija (najmanje 10) i volumetrijskih otopina (najmanje
5),

- kontrola identiteta ljekovitih supstancija (najmanje 20),

- kompletna kontrola ljekovitih supstancija (najmanje 5),

- kontrola galenskih pripravaka izrađenih u ljekarni i gotovih lijekova
(najmanje 20),

- vođenje dnevnika analiza i praćenja literature iz oblasti analitike
lijekova.

B) RAD U BOLNIČKOJ LJEKARNI - 1 mjesec

- upoznavanje prostorija bolničke ljekarne i propisa koji se odnose
na rad u bolničkoj ljekarni,

- upoznavanje s timskim radom i organizacijom bolničke ljekarne te sa
ulogom bolničkog farmaceuta kao konzultanta u pogledu farmakoterapije u
bolnici,

- upoznavanje s vrstama lijekova, ljekovitih supstancija, infuzionih
otopina, galenskih i magistralnih pripravaka u bolničkoj ljekarni,

- čuvanje, označavanje i defektiranje lijekova,

- izrada i izdavanje lijekova i ostalog materijala na zahtjevnice bolničkih
odjela,

- upoznavanje sa raznovrsnim sanitetskim i laboratorijskim materijalom,

- vođenje knjiga evidencije,

- korištenje kartoteke gotovih lijekova i drugih stručnih publikacija
u svrhu davanja informacija o lijekovima.

IV. MEDICINSKI BIOKEMIČARI

Stručne cjeline čine:

- medicinska biokemija, hematologija, bakteriologija i parazitologija.

Trajanje pripravničkog staža, poslovi i zadaci u pojedinim stručnim
cjelinama su slijedeći:

1. Medicinska biokemija - 7 mjeseci

Pripravnik priprema i izvodi analize:

- sekreta i ekskreta - rutinske, kemijske i mikroskopske pretrage mokraće,
želučanog i duodenalnog soka, stolice i sputuma (najmanje 200),

- eksudata i transudata - razlikovanje punktata (najmanje 10).

- likvora-brojenje stranica, kloridi, glukoza, proteini, lipidi (najmanje
20),

- spojeva s dušikom - proteini (ukupni, razdvajanje elektroforezom,
određivanje fibrinogena, albumina, imunoglobulina i dr.), neproteinski
dušik, urea, mokraćna kiselina, kreatinin, kreatin, amonijak (najmanje
100),

- lipida - ukupni lipidi, trigliceridi, holesterol, razdvajanje lipoprotetina
(najmanje 30),

- elektrolita - natrij, kalij, kalcij, fosfor, kloridi, bokarbonati,
magnezij (najmanje 50),

- metala u tragovima - bakar, željezo, TIBC, UIBC, cink (najmanje 50),

- acidobazične ravnoteže - pH, pC02, bokarbonati i dr. (najmanje 20),

- enzima - klasični i kinetički postupci određivanja AF, KF, ALT, AST,
CK, AHE, GGT, LDH, amilaze, lipaze, tripsina, te razdvajanje i identifikacija
izoenzima (najmanje 200),

- ugljikohidrata - glukoza, ostali šećeri, testovi opterećenja (najmanje
200),

- hormona - određivanje hormona i metabolita klasičnim postupcima, RIA
i EMIT, ELISA (prema mogućnosti),

- lijekova - određivanje klasičnim, RIA i imunokemijskim postupcima
(prema mogućnosti),

- funkcije jetre - bilirubini, enzimi, BSP i dr. (najmanje 100),

- funkcija bubrega - klirensi kreatinina, ureja (PAHa, insulina), PSP
i dr. (najmanje 100),

- rade na suvremenim aparatima i analizatorima.

2. Hematologija - 4 mjeseca

Pripravnik priprema i izvodi analize:

- brojanje eritrocita, leukocita, trombocita, retikulocita, eozinofilnih
granulocita, bazofilnih granulocita, bazofilnih punktiranih eritrocita,
siderocita i sideroblasta (najmanje 200),

- pravljenje razmaza periferne krvi, bojadisanje krvnog razmaza (Giemsa,
Pappenheim), diferenciranje normalnog krvnog razmaza (najmanje 100),

- sedimentaciju eritrocita, osmotske rezistencije eritrocita, hematokrit,
MCH, MCHC (najmanje 100),

- vrijeme krvarenja i zgrušavanja, protrobinsko vrijeme, retrakciju
koaguluma, fibrinolize (najmanje 30),

- stanice normalnog mijelograma (najmanje 10),

- citološke promjene u krvi i koštanoj srži kod bolesti bijelog, crvenog
i trombocitnog reda (najmanje 10),

- funkcija i podjela limfocita.

3. Bakteriologija i parazitologija - 1 mjesec

Pripravnik sudjeluje u:

- izvođenju aglutinacijskih testova na reumatski artritis,

- izvođenje homogenizacije i mikroskopskoj pretrazi sputuma likvora
i dr. materijala, na tuberkulozu,

- mikroskopskoj orijentacijskoj pretrazi gnoja, eksudata, punktata -
preparata obojenih pod Gramu i Ziehl-Neelsenu, mikroskopskoj dijagnostici
fuzispirohetoze u preparatu obojenom po Giemsi,

- mikroskopskoj dijagnostici obojenog sedimenta urina i uretralnog iscjetka
po Gramu,

-pretragama stolice na helminte u nativnom preparatu i metodama nagomilavanja,
pregledu analnog otiska na jajašca, diferenciranju članaka trakavica, pregledu
stolica i duodenalnog soka na lamblijazu,

- mikroskopskom pregledu vaginalnog sekreta, eksprimata prostate i sedimenta
urina na Trihomonas vaginalis.

V. VIŠI ZDRAVSTVENI TEHNIČARI RADIOLOŠKOG SMJERA

a) Viši zdravstveni tehničari koji se usmjeravaju za poslove radioterapije
obavljaju u toku pripravničkog staža slijedeće poslove i zadatke:

1. Teleterapija - 5,5 mjeseci

- izvode sve poslove i zadatke radiološkog tehničara kod radioterapije
kao što su: namještanje bolesnika, provođenje radioterapije, zaštita bolesnika
i osoblja od zračenja i dr.

2. Lokalna aplikacija izotopa - 3 mjeseca

- izvode sve poslove i zadatke radiološkog tehničara kod lokalnih aplikacija
izotopa i provode zaštitu bolesnika i osoblja od zračenja.

3. Rendgenska dijagnostika - 2 mjeseca

- izvode tipične i specijalne snimke kostiju,

- izvode nativne snimke abdomena i urotrakta.

- pomažu pri izvođenju kontrastnih rendgenskih pretraga kao što su urografija,
holangiografija, holescistografija i dr.,

-provode zaštitu bolesnika i osoblja od zračenja.

4. Rendgenska dijagnostika pluća - 1 mjesec

- obavljaju rendgenska snimanja pluća u tipičnim projekcijama,

- obavljaju tomografska snimanja pluća,

- obavljaju snimanja tvrdom i standardnom tehnikom,

- asistiraju pri dijaskopijama pluća i srca.

5. Zaštita od ionizirajućeg zračenja - 15 dana

b) Viši zdravstveni tehničari koji se usmjeravaju za poslove rendgenske
dijagnostike

1. Abdominalna dijagnostika - 2 mjeseca

- asistiraju kod dijaskopije želuca, pripremaju kontrastno sredstvo,

- asistiraju kod irigoskopije i pripremaju kontrastno sredstvo,

- daju upute bolesniku pri izvođenju pretraga, provode zaštitu kod mlađih
bolesnika upućenih na dijaskopiju

2. Torakalna dijagnostika - 2 mjeseca

- obavljaju snimanje pluća u tipičnim projekcijama.

- obavljaju tomografska snimanja,

- obavljaju snimanja tvrdom i standardnom tehnikom,

- asistiraju pri dijaskopiji pluća i srca,

= asistiraju kod bronhografije,

-provode zaštitu bolesnika od zraćenja.

3. Snimanje kostiju i abdomena - 2 mjeseca

- izvode tipične i specijalne snimke kostiju,

- izvode nativne snimke abdomena i urotrakta,

- izvode snimke traumatiziranih bolesnika, izvode snimke na odjelu (u
stacionaru) i u operacionoj dvorani,

-provode zaštitu bolesnika od zračenja.

4. Kontrastna dijagnostika - 2 mjeseca

- izvode snimke kod i. v. i infuzionih urografija,

- asistiraju kod retrogradnih pijelografija, cistografija i ureterografija,

- izvode slojevna snimanja bubrega,

- izvode snimanja kod holangiografije i holecistografije te slojevna
snimanja žučnog mjehura,

- asistiraju kod ostalih kontrastnih pretraga

5. Dječja rendgenska dijagnostika - 1 mjesec

- izvode sve rendgenske snimke kod djece uz primjenu mjera zaštite od
zračenja,

- asistiraju pri dijaskopijama kod djece.

6. Rad u tamnoj komori - 15 dana

- izvode razvijanje filmova automatskom komorom za razvijanje i pripremanje
kemikalije za automatsko razvijanje,

- izvode ručno razvijanje filmova i pripremaju kemikalije za ručno razvijanje.

7. Zaštita od ionizirajućeg zračenja - 15 dana

8. Rad na suvremenim dijagnostičkim

metodama - 1 mjesec

- pripremaju bolesnika i pomažu pri pregledima pomoću kompjutorizirane
tomografije,

- asistiraju pri dijagnostičkim ultrazvučnim pregledima,

- sudjeluju pri intervencijskim radiološkim zahvatima i pretragama,

- sudjeluju u pripremi bolesnika za digitalnu angiografiju.

VI. MEDICINSKE SESTRE

Stručne cjeline čine:

u jedinicama stacionarne zdravstvene zaštite - njega internih bolesnika,
njega kirurških bolesnika, njega bolesnog djeteta,

u jedinicama primarne zdravstvene zaštite - zdravstvena zaštita trudnica
i mladih majki sa planiranjem porodice i ranim otkrivanjem malignih bolesti
genitalnih organa žene i dojki, zdravstvena zaštita novorođenčeta, dojenčeta,
malog i predškolskog djeteta, rad u jedinici opće medicine i patronaži.

Trajanje pripravničko staža, poslovi i zadaci u pojedinim stručnim cjelinama
su slijedeći:

A) RAD U JEDINICAMA STACIONARNE ZDRAVSTVENE ZAŠTITE - 7 mjeseci

U svim jedinicama stacionarne zdravstvene zaštite u kojima provodi pripravnički
staž medicinska sestra - pripravnik

- upoznaje organizaciju rada u jedinici,

- brine se za higijenu bolesničke sobe i drugih prostorija koje pripadaju
jedinici, brine se za inventar, rublje i posuđe jedinice te poduzima mjere
za sprečavanje hospitalne infekcije.

- prima i smještava novopridošle bolesnike i pomaže bolesniku prilikom
njegovog otpuštanja,

- brine se za osobnu higijenu bolesnika, za odgovarajući ležaj i položaj
bolesnika, presvlači i hrani bolesnika (ako je potrebno), važe bolesnika,
mjeri temperaturu, puls i krvni tlak bolesnika i bilježi podatke u temperaturnu
listu,

- promatra bolesnike i upozorava na eventualne simptome koji ukazuju
na pogoršanje ili poboljšanje njegovog stanja,

- priprema bolesnika za razne pretrage i zahvate te prema potrebi, prati
bolesnika u druge jedinice,

- daje lijekove bolesnicima i nadzire njihovo uzimanje,

- daje subkutane i instramuskularne injekcije i izvodi manje zahvate
koje odredi mentor,

- uzima i priprema uzorke koji se upućuju na laboratorijske pretrage
i brine se za dobivanje nalaza iz laboratorija,

- izvodi laboratorijske pretrage koje se obavljaju u jedinici,

- pregledava izlučine bolesnika,

- održava kontakt između bolesnika i liječnika, između bolesnika i njegove
obitelji i brine se za medicinsku dokumentaciju u jedinici,

-sudjeluje u dnevnim "vizitama" radi preuzimanja zadataka.

Osim ovih općih, pripravnik obavlja i izvršava slijedeće poslove i zadatke:

I. Njega internih bolesnika - 3 mjeseca

- provodi opću i specijalnu njegu i izvodi medicinsko-tehničke postupke
kod kardiovaskularnih bolesnika (najmanje 3 bolesnika), upoznaje dijetu
kod kardiovaskularnih bolesnika i dobiva uvid u rad koronarne jedinice,

- provodi njegu i medicinsko-tehničke postupke kod respiratornih bolesnika
(najmanje 2 u toku staža), brine se za prehranu takvih bolesnika, vrši
vježbe disanja i iskašljavanja, sudjeluje u pripremi pribora i pripremi
bolesnika za zahvate kao što su bronhoskopija, pleuralne punkcije i drugi
zahvati koje odredi mentor,

- provodi njegu i medicinsko-tehničke postupke kod bolesnika od bolesti
digestivnog trakta (najmanje 2 u toku staža), upoznaje se sa dijetalnom
prehranom tih bolesnika, osobito sa ulkusnom i hepatalnom dijetom,

- provodi njegu i medicinsko-tehničke zahvate kod bolesnika od bolesti
urogenitalnog sustava (najmanje 2 bolesnika), upoznaje se sa dijetom kod
tih bolesti i izvodi osnovne funkcionalne pretrage,

- provodi njegu i medicinsko-tehničke postupke kod endokrinoloških bolesnika
sa posebnim zadacima u vezi uloge medicinske sestre kod dijabetičkih bolesnika,

-provodi njegu i medicinsko-tehničke postupke kod hematoloških bolesnika,
priprema pribor i pomaže kod primjene transfuzije i druge specijalne terapije.

-provodi njegu i medicinsko-tehničke postupke kod bolesnika sa internističkim
malignim bolestima i upoznaje se sa postupkom kod neizlječivog i moribundnog
bolesnika.

U toku trećeg mjeseca pripravničkog staža iz interne medicine pripravnik
najmanje jedanput tjedno sudjeluje u radu noćne smjene ili dežurstva u
uže specijaliziranim internističkim jedinicama (ako su organizirane), odnosno
u jedinici za interne bolesti.

2. Njega kirurških bolesnika - 3 mjeseca

- priprema bolesnika za operaciju, nadzire pranje i kupanje bolesnika,
brije operativno polje, oblači bolesnika za operaciju i prati ga do operacione
dvorane,

- priprema bolesničku sobu, ležaj i potreban pribor za prihvat operiranog
bolesnika,

- promatra bolesnika i prati promjene stanja, osobito u odnosu na mokrenje,
stolicu, kašalj, tjelesnu temperaturu, bolove, puls i tlak i druge simptome
važne u postoperativnom periodu,

- obavlja postoperativnu njegu kod najmanje po tri bolesnika nakon gastrointestinalnih,
torakalnih i uroloških operacija, operacija hernije, hemeroida, štitnjače
i drugih s osobitom pažnjom na higijenu traheostome, gastrostome, kolostome,
raznih drenaža, trajnog katetera i sl.,

-priprema pribor i pomaže kod raznih zahvata koji se obavljaju uz bolesnički
krevet kao što su: zaustavljanje krvarenja, previjanje, vađenje šavova,
incizije, uvođenje sondi i drenova.,ispiranje želuca i drugi zahvati koje
odredi mentor,

-poduzima mjere za sprečavanje dekubitusa, respiratornih infekcija,
infekcija rane,

- izvodi vježbe za rehabilitaciju u toku liječenja bolesnika,

- priprema materijal (zavojni materijal, instrumenti, štrcaljke, rukavice
i dr.,) i provodi sterilizaciju koja se obavlja u jedinici,

- uvježbava postavljanje osnovnih zavoja.

U toku trećeg mjeseca pripravničkog staža iz kirurgije, pripravnik najmanje
jedanput tjedno sudjeluje u radu noćne smjene ili dežurstvu u jedinici.

3. Njega bolesnog djeteta - 1 mjesec

- prima dijete u jedinicu, uspostavlja odnos s roditeljima,

- pere i presvlači bolesno dijete, održava higijenu ležaja, hrani bolesno
dijete i priprema hranu (koja se priprema u jedinici),

- mjeri puls, disanje, tjelesnu težinu, tjelesnu temperaturu, kvalitetu
i kvantitetu izlučina i prati druge indikatore stanja bolesnog djeteta,

- uvježbava oralnu primjenu lijekova kod djeteta i davanje subkutanih
i intramuskularnih injekcija kod djeteta,

- priprema pribor i pomaže kod dijagnostičkih i terapeutskih postupaka
kod djece kao što su vađenje krvi, razni brisevi, lumbalna punkcija. davanje
kisika, aerosol, klizme, infuzije, transfuzije i drugi postupci koje odredi
mentor,

- sudjeluje u okupacionoj terapiji,

- upoznaje se sa osobinama i njegom nedonoščeta,

- sudjeluje u hitnim intervencijama kao što su utopljavanje, snižavanje
temperature, mehaničke metode reanimacije i drugim koje odredi mentor.

U toku pripravničkog staža pripravnik njeguje najmanje 5 novorođenčadi,
5 dojenčadi i 10 ostale djece.

U toku pripravničkog staža pripravnik jedanput tjedno sudjeluje u radu
noćne smjene ili dežurstvu, naizmjenično u jedinici za novorodenčad i dojenčad
te u jedinici za veću djecu.

B) RAD U JEDINICAMA PRIMARNE ZDRAVSTVENE ZAŠTITE - 2 mjeseca

1. Zdravstvena zaštita trudnica i mladih majki, planiranje porodice
i rano otkrivanje malignih bolesti genitala i dojke - 2 tjedna

- sudjeluje kod prijema trudnica, uspostavlja zdravstvenu dokumentaciju,
priprema trudnice za pregled, pomaže liječniku kod pregleda te kod uzimanja
i pripreme preparata za citološke i mirkoskopske analize,

- sudjeluje u zdravstvenom odgoju trudnice te u savjetovanju u vezi
sa prehranom, osobnom higijenom i higijenom okoline u trudnoći,

- sudjeluje u savjetovanju u vezi sa kontracepcijom i pomaže kod primjene
intrauterinih kontracepcijskih pomagala,

- sudjeluje kod sistematskih pregleda žena u svrhu ranog otkrivanja
malignih bolesti genitala i dojke,

- mjeri težinu, krvni tlak i obavlja pregled urina na albumen (kod 20
žena),

- daje injekcije,

- ako su organizirani posebni tečajevi za trudnice i mlade majke, za
kontracepciju i drugi, sudjeluje u njihovom radu.

2. Zdravstvena zaštita novorođenčeta, dojenečeta malog i predškolskog
djeteta - 2 tjedna

- sudjeluje kod prijema djece u savjetovalištu za zdravu djecu, uzima
antropometrijske mjere, uspostavlja zdravstvenu dokumentaciju, upoznaje
se sa uzimanjem osobne, obiteljske i socijalne anamneze, priprema djecu
za pregled i pomaže liječniku kod pregleda,

- izvodi različita cijepljenja djece (najmanje 30 pojedinačnih cijepljenja),
sudjeluje u tehničkoj obradi za izvođenje screening testova kao što su
testovi u detekciji fenilketonurije, celijakije i tuberkulinski testovi,

- sudjeluje u sistemskim pregledima djece u ustanovama za djecu predškolskog
uzrasta (jaslice, vrtići),

- sudjelujeu zdravstvenom odgoju roditelja i davanju savjeta o prehrani
i njezi novorođenčeta i dojenčeta te kod demonstracija pripremanja dječje
hrane,

- pomaže liječniku kod pregleda bolesnog djeteta, uzima uzorke za laboratorijske
pretrage, izvodi laboratorijske pretrage koje se izvode u jedinici ,daje
injekcije, obavlja previjanje itd. (najmanje 20 raznih dijagnostičkih i
terapeutskih postupaka).

3. Rad u jedinici opće medicine i patronaži-4 tjedna

- sudjeluje kod prijema bolesnika u jedinici opće medicine, uspostavljanju
zdravstvene dokumentacije i kod uzimanja osobne, obiteljske i socijalne
anamneze,

-prisustvuje zajedničkom sastanku tima opće medicine i dogovorima za
rad i rješavanje određenih problema na terenu,

- sudjeluje zajedno sa patronažnom sestrom u kućnim posjetama trudnicama,
novorodenčadi, dojenčadi i babinjačama, maloj djeci do 3 godine, kroničnim
bolesnicima te sudjeluje u provođenju zdravstvenog odgoja i drugih zdravstvenih
mjera koje provodi patronažna sestra.

- sudjeluje u kućnom liječenju kroničnih bolesnika,

- sudjeluje u preventivnim akcijama na terenu kao što su cijepljenja,
kemoprofilaksa, fluorografski pregledi stanovništva, akcija za detekciju
malignih bolesti i sl.,

- sudjeluje u otkrivanju socijalno ugroženih osoba kao što su starci,
nemoćne osobe, alkoholičari i drugi i brine za njihov smještaj u odgovarajuće
ustanove,

- upoznaje se sa radom socijalnog radnika i suradnjom patronažne sestre
i socijalnog radnika,

- sudjeluje u radu savjetovališta i klubova koji se organiziraju na
terenu (za dijabetičare, za hipertoničare, za planiranje porodice, za liječenje
alkoholičara i drugih),

- upoznaje epidemiološku sliku na terenu osobito u pogledu kroničnih
bolesnika i osoba starijih od 65 godina,

- u toku kućnog liječenja daje injekcije, mjeri krvni tlak, uzima uzorke
za laboratorijske pretrage, vrši pretrage u kući bolesnika, vrši previjanja,

- u toku pripravničkog staža obavlja najmanje l0 raznih dijagnostičkih
i terapeutskih zahvata u kući bolesnika, najmanje 5 posjeta trudnicama,
najmanje 10 posjeta novorođenčetu i babinjači, najmanje 5 posjeta dojenčetu,
najmanje 5 posjeta malom djetetu i 5 posjeta kroničnim bolesnicima,

- u toku pripravničkog staža pripravnik izrađuje pismeni izvještaj o
svom radu u patronaži.

C) RAD U JEDINICI PREMA POSEBNOM PROGRAMU - 3 mjeseca

Ovaj dio pripravničkog staža pripravnik obavlja prema programu koji
mu odredi glavni mentor.

VII. MEDICINSKE SESTRE PRIMALJSKOG SMJERA

Stručne cjeline čine:

u jedinicama stacionarne zdravstvene zaštite - njega novorođenčadi i
nedonoščadi, njega trudnica, rodilja i babinjača, njega ginekološkog bolesnika,

u jedinicama primarne zdravstvene zaštite - rano otkrivanje malignih
bolesti ženskih genitala, rad u savjetovalištu za trudnice i za kontracepciju.

Trajanje pripravničkog staža poslovi i zadaci u pojedinim stručnim cjelinama
su slijedeći:

A) RAD U JEDINICAMA STACIONARNE ZDRAVSTVENE ZAŠTITE - 9 mjeseci

U svim jedinicama stacionarne zdravstvene zaštite medicinska sestra
primaljskog smjera - pripravnik:

- upoznaje organizaciju rada u jedinici,

- brine se za higijenu bolesničke sobe i drugih prostorija unutar jedinice,
brine se za inventar, rublje i posuđe te poduzima mjere za sprečavanje
hospitalne infekcije,

- prima i smještava novopridošle bolesnice i pomaže bolesnici prilikom
njenog otpuštanja,

- brine se za osobnu higijenu bolesnica, sudjeluje, priprema i pomaže
kod pojedinih zahvata,

- daje lijekove bolesnicima i priprema ih za pojedine zahvate i pretrage,

- promatra bolesnicu i upozorava na eventualne simptome koji ukazuju
na pogoršanje ili poboljšanje stanja,

- održava kontakt između bolesnica i liječnika, kontakt s obitelji,
provodi zdravstveni odgoj te se brine za socijalne i druge potrebe bolesnica,

- brine se za medicinsku dokumentaciju,

- sudjeluje u dnevnim vizitama i prima zaduženja u okviru njenog djelokruga
rada u dotičnoj jedinici.

Pripravnik obavlja i slijedeće stručne poslove:

1.Njega novorođenčadi i nedonoščadi-3 mjeseca

- primjenjuje principe asepse - antisepse (dezinfekcija, sterilizacija)
u praksi,

- provodi zdravstveni odgoj i prosvjećivanje majki,

- prima dijete, provjerava identifikaciju, obavlja kontrolu vitalnih
simptoma i prati promjene pojedinih simptoma (kod najmanje 15-20 djece),

- provodi osnovnu njegu djeteta - kupanje, previjanje, njegu kože, sluznice,
kose i noktiju, provodi toaletu pupka (najmanje 20) te njegu pri patološkim
promjenama,

- obavlja transport nedonošenog djeteta i osigurava optimalne uvjete
za vrijeme transporta (najmanje 5),

- provodi njegu djeteta u inkubatoru (najmanje 5),

- upoznaje se sa prirodnom prehranom i poteškoćama pri dojenju djeteta,
daje upute majkama pri prvom dojenju (najmanje 20),

- nadzire pokusno dojenje i napredak djeteta (najmanje 20),

- upoznaje se sa umjetnom prehranom djeteta i higijenskim pripremanjem
hrane i pribora (najmanje 15),

- provodi njegu djeteta sa respiratornim smetnjama (najmanje 5), sa
neurološkim promjenama i s funkcionalnim i traumatskim oštećenjima,

- uvježbava prepoznavanje acidoze i priprema za korekciju (najmanje
5),

- uvježbava prepoznavanje žutica i provođenje fototerapije (najmanje
5),

- priprema dijete i sakuplja materijal za laboratorijske pretrage (najmanje
5),

-provodi BCG vakcinaciju (najmanje 20) i daje intramuskularne injekcije
(najmanje 20),

- priprema dijete i pomaže liječniku kod ekssangvinotransfuzije (najmanje
3 - 5),

- priprema pribor i pomaže liječniku kod reanimacije djeteta.

2. Njega trudnica, rodilja i babinjača-4 mjeseca

- obavlja dezinfekciju i sterilizaciju i provodi mjere za sprečavanje
hospitalne infekcije,

- priprema i smještava trudnice na odjel (najmanje 3),

- pomaže liječniku kod ginekološkog pregleda (najmanje 20),

- obavlja obradu trudnica - vanjska mjerenja zdjelice i opsega trbuha,
kucanje čedinjeg srca, kvalitativni pregled urina, kontrolu pulsa, tlaka
i težine (najmanje 20),

- upoznaje se sa ishranom i dijetama kod dijabetičke trudnoće i kod
trudnica sa E, P, H, gestozom (najmanje 5),

- priprema trudnice i instrumentarij za amnioskopiju, ultrazvuk, amniocentezu,
serklažu (najmanje po 5),

- daje supkutane, intramuskularne i intravenozne injekcije, infuzije
i terapiju "per os",

-prima rodilju u rađaonu,

- upoznaje i uvježbava hitnost kod višerotke i prsnutog vodenjaka (najmanje
10),

-provodi administrativni postupak kod primitka (najmanje 20),

-pomaže liječniku kod vaginalnog pregleda (najmanje 20),

- samostalno izvodi vaginalni pregled (najmanje 8).

- izvodi kvalitativni i kvantitativni pregled urina,

- izvodi inspekciju, palpaciju, mjerenje i auskultaciju (najmanje 30),

- obavlja dezinfekciju (kiruršku) ruku (najmanje 20),

- izvodi rektalne pretrage (najmanje 20).

- priprema i izvodi kateterizacije (najmanje 20),

-provodi kontinuirano praćenje čedinjeg srca (najmanje 30),

- priprema rodilje i aparate za praćenje kucaja i trudova pomoću kardiotokografa
(najmanje 5),

- priprema i asistira kod porođaja glavom te provodi zaštitu međice
(najmanje 20),

- priprema i asistira kod dovršenja poroda zatkom i vakum-ekstraktorom
(najmanje 8).

- priprema pribor i rodilje za dovršenje poroda Carskim rezom (najmanje
5),

- provodi prvu opskrbu djeteta, kupanje, vaganje, mjerenje i označavanje
(najmanje 20),

- obavlja pranje i reviziju posteljice (najmanje 20),

- priprema i pomaže kod revizije ušća i obrade epiziotomije (najmanje
20),

- priprema i pomaže kod eksploracije kavuma uterusa,

-provodi kontrolu poslije poroda - općeg stanja, fundusa maternice,
krvarenja (najmanje 30),

- priprema i provodi sterilizaciju šprica, instrumenata, rukavica i
potrošnog materijala (najmanje 30),

-provodi dnevnu brigu za babinjaču (najmanje 30).

- priprema i izvodi toaletu međice (najmanje 30),

-provodi kontrolu fundusa maternice, lohija i dojki (najmanje 30),

-provodi kontrolu stolice i mokrenja te prema potrebi, klizme i kateterizacije
(najmanje 20),

- mjeri i ubilježava u temperaturnu listu temperaturu, puls i tlak (najmanje
30),

- priprema i pomaže kod previjanja i vađenja šavova (najmanje 5),

- priprema pribor i babinjaču za infuzije i transfuzije (najmanje 10),

- priprema, vadi i šalje krv i urin na laboratorijske pretrage (najmanje
10).

- priprema instrumentarij, šprice i potrošni materijal za sterilizaciju.

3. Njega ginekoloških bolesnika - 2 mjeseca

- pomaže liječniku u ginekološkoj ordinaciji, na ranoj detekciji malignih
oboljenja, na suzbijanju steriliteta, na prevenciji i liječenju juvenilnih
ginekoloških oboljenja,

-prima i smještava bolesnice u jedinicu (najmanje 10),

- brine se za laboratorijsku obradu, prati stanje u od nosu na vitalne
funkcije, provodi svakodnevnu osobnu higijenu, redovnu i dijetnu ishranu
(najmanje 10 bolesnica u toku staža u jedinici).

- priprema bolesnice za operaciju (najmanje 5),

- priprema pribor i pomaže kod kiretaže (najmanje 10), punkcija, ekscizija
i incizija, persuflacija, instilacija i kolposkopija (najmanje po 5),

- provodi postoperativnu njegu bolesnica (najmanje 10),

- priprema pribor i izvodi kateterizacije i uvodenje trajnog katetera
(najmanje 10),

- priprema pribor i pomaže kod previjanja i vađenja šavova (najmanje
10).

- priprema pribor i pomaže kod infuzija, transfuzija i drugih zahvata,

-provodi zdravstveni odgoj i zdravstveno prosvjećivanje bolesnica.

B) RAD U JEDINICAMA PRIMARNE ZDRAVSVENE ZAŠTITE - 3 mjeseca

1. Rano otkrivanje malignih bolesti ženskog genitala - 1 mjesec

- vodi zdravstvene kartone, unosi odgovarajuće podatke, vodi dnevne
i mjesečne evidencije,

- sudjeluje kod sistematskih pregleda žena (najmanje 1 grupa).

-pomaže liječniku kod pregleda i manjih zahvata te kod uzimanja razmaza
za Papanicolau (najmanje 20).

2. Rad u savjetovalištu za trudnice i za kontracepciju - 2 mjeseca

- priprema trudnicu za pregled, izvodi pregled urina, mjeri tlak, važe
trudnicu i kontrolira kucanje čedinjeg srca (kod najmanje 10 trudnica),

- vodi trudničku kartoteku, brine o redovnom javljanju trudnice za pregled,

provodi individualni zdravstveni odgoj trudnica (najmanje 30) i sudjeluje
u grupnom zdravstvenom odgoju i tečajevima za trudnice,

- sudjeluje u patronažnim posjetama trudnicama i babinjačama prvih 14
dana iza poroda (najmanje 20),

- sudjeluje u savjetovanju i demonstriranju njege i prehrane novorođenčeta
(najmanje 20).

- daje savjete u pogledu sprečavanja neželjene trudnoće i mogućnosti
kontracepcije,

-pomaže liječniku kod primjene intrauterinih kontracepcijskih pomagala.

VIII. ZDRAVSTVENI TEHNIČARI FIZIOTERAPEUTSKOG SMJERA

Stručne cjeline čine:

kineziterapija i fizikalna terapija

1. Kineziterapija - 6 mjeseci

Pripravnik provodi pripravnički staž iz kineziterapije u jedinici (dvorani)
za kineziterapiju i u stacionaru uz bolesnički krevet gdje, ovisno o dnevnoj
frekvenciji, najmanje kod 5 =10 bolesnika

primjenjuje kineziterapeutske postupke u rehabilitaciji neuroloških
bolesnika (odraslih i djece) kao što su vježbe za relaksaciju, testovi
aktivnosti svakodnevnog života, osnovni postupci Kabat i Bobath metode,

- primjenjuje kineziterapeutske postupke u rehabilitaciji traumatiziranih
bolesnika (preoperativni i postoperativni tretman),

-primjenjuje kineziterapeutske postupke kod ortopedskih bolesnika kao
što su postupci za primjenu ortopedskih pomagala, vježbe (škola) hodanja,
vježbe kod skolioza i ostalih deformiteta,

- primjenjuje kineziterapeutske postupke u rehabilitaciji reumatskih
bolesnika (kod reumatoidnog artritisa, diskopatija, ankilozantnog spondilitisa),

- primjenjuje kineziterapeutske postupke u rehabilitaciji internističkih
bolesnika (u prevenciji infarkta miokarda i postinfarktnoj rehabilitaciji,
kod smetnji periferne cirkulacije, kod dijabetesa, kod respiratornih bolesnika,
u periodu poslije operacije srca, perifernog krvotoka i pluća kao i kod
raznih bolesti koje zahtijevaju rehabilitaciju u toku liječenja).

2. Fizikalna terapija - 6 mjeseci

Pripravnik provodi pripravnički staž iz fizikalne terapije u jedinici
za fizikalnu terapiju gdje, ovisno o dnevnoj frekvenciji, najmanje kod
5-15 bolesnika primjenjuje:

- hidroterapiju (kupke, tuševi, vježbe u bazenu, podvodna masaža),

- krioterapij u (kriomasaža, oblozi),

- parafinoterapiju (parafinski omoti, vježbe s parafinom),

- masažu (klasična masaža, manuelna masaža, masaža s aparatima, limfna
drenaža),

- elektroterapiju (ultrazvuk, kratki val, analgezija i elektrostimulacija,
ultravioletno zračenje, elektroforeza i dr.).

U toku pripravničkog staža u jedinici za fizikalnu terapiju pripravnik
se upoznaje sa raznim elektrodijagnostičkim uređajima.

IX. ZDRAVSTVENI TEHNIČARI LABORATORIJSKOG SMJERA

Stručne jedinice čine:

kliničko-kemijske pretrage, hematološke pretrage, serološke, mikrobiološke
i parasitološke pretrage.

l. Kliničko-kemijske pretrage - 6 mjeseci

Pripravnik provodi pripravnički staž u kliničko-kemijskom laboratoriju,
gdje ovisno o dnevnoj frekvenciji obavlja najmanje po 3 puta,

- komplet standardnih pretraga mokraće sa sedimentom,

- pretrage želučanog soka (određivanje aciditeta i mliječne kiseline
te mikroskopske pretrage),

- pretrage stolica (žučne boje, krvi i probavljivost hrane),

- pretrage krvi i seruma (određivanje glukoze u krvi i opterećenja glukozom
- OGTT, direktni i indirektni bilirubin, timol sublimat, c. d. reakcija,
ALF, KF, LDH, AST, ALT, GGT, određivanje ukupnih proteina ureje, amilaze
u serumu,

- pretrage punktata,

- pretrage likvora,

- elektroforezu bjelančevina,

- određivanje mokraćne kiseline, kreatinina, cholesterola, ukupnih lipida,

- određivanje K, N, Ca, Cl, bikarbonata plamenim fotometrom i titracijom,

- određivanje Fe i Cu,

- određivanje alkalne rezerve

2. Hematološke pretrage - 5 mjeseci

Pripravnik provodi pripravnički staž u hematološkom laboratoriju, gdje
ovisno o dnevnoj frekvenciji, u toku staža obavlja najmanje po 3 puta:

-brojenje krvnih stanica, određivanje hemoglobina, hematokrita i indeksa
boje,

- bojenje krvnih razmaza, brojenje retikulocita, bazofilno punktiranih
eritrocita, trombocita i eozinofilnih granulocita,

- sedimentaciju eritrocita,

- osmotsku rezistenciju eritrocita, vrijeme krvarenja, vrijeme zgrušavanja,
protrombinsko vrijeme,

- pretrage kod bolesti bijelog reda,

- pretrage kod bolesti crvenog reda,

- određivanje krvne grupe i Ph faktora.

3. Serološke, mikrobiološke i parasitološke

pretrage - 1 mjesec

Pripravnik obavlja pripravnički staž u mikrobiološkom laboratoriju gdje,
ovisno o dnevnoj frekvenciji, obavlja u toku staža najmanje po 2 puta:

- vađenje krvi,

-pripremu seruma za izvođenje reakcija na lues (WaR, MKR II, VDLR, Citohol),
na brucele (Wright), na salmonele (Wida), na streptokoke (AST),

- uzimanje brisa ždrijela, nosa, uha, rektuma,

-preuzimanje stolice, urina i ostalog materijala koji stiže radi bakteriološke
pretrage,

- pripremanje podloga i stakla za sterilizaciju,

- određivanje Ph podloga, punjenje šećera i bujona u epruvete, razlijevanje
sterilnih podloga,

- nasađivanje stolica i urina na odgovarajuće podloge, presađivanje
sumnjivih kolonija na krute i tekuće podloge,

- očitovanje biokemijskih serija,

- aglutinaciju sumnjivih spojeva odgovarajućim serumima,

- uvođenje nalaza u protokol,

- bojenje i mikroskopiranje preparata,

- obrađivanje stolice za parasitološke pretrage (MIFC, FLOTACIJA),

- mikroskopiranje parasitoloških pretraga.

X. ZDRAVSTVENI TEHNIČARI SANITARNOG SMJERA

1. Rad na sprečavanju i suzbijanju zaraznih bolesti i sanitaciji okoline
čovjeka - 8 mjeseci

Pripravnik provodi pripravnički staž u higijensko-epidemiološkim jedinicama
doma zdravlja, medicinskih centara i zavoda za zaštitu zdravlja, gdje:

- upoznaje stanje u odnosu na kretanja zaraznih bolesti, na opskrbu
vodom i dispoziciju otpadnih tvari i na druge faktore okoline koji utječu
na ljudsko zdravlje, na području na kojem djeluje organizacija zdravstva
u kojoj provodi pripravnički staž,

- vodi evidenciju zaraznih bolesti i brine se za uredno prijavljivanje
zaraznih bolesti,

- obavlja terenska ispitivanja pojave zaraznih bolesti,

- upoznaje propise o nadzoru nad osobama zaposlenim u prometu živežnih
namirnica i nad drugim osobama koje podliježu zdravstvenom nadzoru, izdaje
i vodi evidenciju izdanih zdravstvenih listova,

- vodi evidenciju kliconoša,

- uzima uzorke za kemijske i mikrobiološke pretrage,

- vodi potrebne evidencije i organizira cijepljenje,

- priprema instrumente i sudjeluje u cijepljenju,

- obavlja pretrage vode i živežnih namirnica koje se provode u jedinici,

- vodi nadzor nad javnim i individualnim vodoopskrbnim objektima,

- vodi nadzor nad objektima za dispoziciju otpadnih tvari,

- sudjeluje u ispitivanju životne i radne okoline čovjeka (zagađenost
zraka, buka, prašina, radiološka zagađenja i dr.).

Ovaj dio pripravničkog staža pripravnik može obaviti i u jedinicama
medicine rada.

2. Rad na poslovima dezinfekcije, dezinsekcije i deratizacije i na drugim
poslovima koje obavlja jedinica u kojoj provodi pripravnički staž-2 mjeseca

3. Upoznavanje sa zadacima i radom Sanitarne inspekcije - 2 mjeseca

XI. ZDRAVSTVENI TEHNIČAR ZUBOTEHNIČKOG SMJERA

Zdravstveni tehničar zubotehničkog smjera - pripravnik provodi pripravnički
staž u protetskom laboratoriju gdje po nalogu i narudžbi stomatologa izrađuje
stomatološke protetske radove i pomagala.

1. Fiksna stomatološka protetika - 6 mjeseci

- izrađuje (sve faze) dvodjelnih, lijevanih, lijevanih fasetiranih,
akrilatnih krunica, lijevanih nadogradnja (najmanje po 10), djelomičnih
krunica, krunica na kolčić, teleskop krunica (najmanje po 3). lemljenje
dvije ili više krunica, lemljenje krunica s tijelom mosta, lemljenje krunica
s retencijskom vezom pomoću paralelometra,

- izrađuje (sve faze) mostova raznih raspona (jednokomadne, dvofazne
mostove, s punim, šupljim ili fasetiranim tijelom) i akrilatne mostove
(najmanje po 5 raznih).

2. Mobilna protetika - 6 mjeseci

- izrađuje totalne proteze: odljev na bazi anatomskog otiska, akrilatna
individualna žlica, odljev na bazi funkcijskog otiska, zagrizna šablona,
fiksacija odljeva u artikulator ili okludator, postava zuba, modeliranje
baze, ulaganje u kivetu, dobivanje i izoliranje kalupa do obrade i poliranje
(najmanje 5 proteza u toku staža). Obavlja popravke na totalnoj protezi
(najmanje 10) i podlaganje baze totalne proteze (najmanje 5),

- izrađuje djelomično proteze raznih klasa, odljev na bazi anatomskog
otiska, izrada akrilatne individualne žlice, odljev na bazi funkcijskog
otiska, zagrizna šablona, kvačice po funkciji (za stabilizaciju, za retenciju
i prenos tlaka) fiksacija odljeva u artikulator ili okludator, postavljanje
zuba, modeliranje baze, ulaganje u kivetu, dobivanje sadrenog kalupa, izolacija,
punjenje kalupa akrilatom, polimerizacija, obrada i poliranje (najmanje
10 proteza u toku staža),

- izraduje akrilatnu nadogradnju na lijevanoj metalnoj bazi za djelomičnu
i totalnu protezu: zagrizni bedem, fiksacija odljeva u artikulator ili
okludator, postavljanje zuba, modeliranje baze, ulaganje u kivetu, dobivanje
sadrenog kalupa, izolacija, punjenje kalupa akrilatom, polimerizacija do
obrade i poliranja (najmanje 3 proteze u toku staža),

- izrađuje imedijatne ili provizorne totalne ili djelomične proteze
(najmanje 3 u toku staža). Obavlja popravke i podlaganja djelomičnih proteza
(najmanje 5 u toku staža).

U toku pripravničkog staža pripravnik vodi evidenciju o primitku u toku
izvođenja rada po planu i o pridržavanju ugovorenih rokova te o primitku
i obračunu utrošenog materijala.

XII. ZDRAVSTVENI TEHNIČAR FARMACEUTSKOG SMJERA

Zdravstveni tehničar farmaceutskog smjera provodi pripravnički staž
u ljekarnama primarne zdravstvene zaštite ili u bolničkim ljekarnama u
okviru Programa pripravničkog staža.

U početku pripravničkog staža, pripravnik se upoznaje:

- s organizacijom rada u ljekarni, stručnim poslovima, dužnostima i
odgovornostima zdravstvenih radnika svih profila koji rade u ljekarni,
osnovnim načelima etike i deontologije,

- s prostorijama i opremom ljekarne u odnosu na uvjete propisane zakonom,

- sa zakonom propisanim stručnim knjigama i vođenjem evidencije (knjiga
kopije recepata, laboratorijski dnevnik, dnevnik analize lijekova, kartice
otrova, kartice rokova, knjiga deficita),

- s načinom preuzimanja lijekova i robe, koja je predmet poslovanja
ljekarne, njihovim uskladištenjem, čuvanjem, rokom trajanja i defektiranjem.

Nakon ovog uvodnog dijela pripravnik se raspoređuje na rad u oficini,
galenskom i analitičkom laboratoriju, gdje radi :

1.Izrada i izdavanje galenskih pripravaka-3 mjeseca

- upoznavanje sa priborom, aparaturom i tehnikom rada u galenskom laboratoriju,

- izrada galenskih pripravaka prema propisima Ph. Jug., FM i drugim
propisima,

- izrada ekstrakta, sirupa, tinktura, masti, čepića, tableta, čajeva
i ostalih galenskih pripravaka,

- priprema destilirane, redestilirane i demineralizirane vode,

- upoznavanje postupka sterilizacije i izrada sterilnih pripravaka (parenteralne
otopine, infuzione otopine i drugo),

- upoznavanje s načinom i uvjetima čuvanja (izbor ambalaže), rokom trajanja,
načinom izdavanja galenskih pripravaka,

- vođenje laboratorijskog dnevnika,

- sudjelovanje na izradi reagens otopina, te na analizi i kontroli gotovih
lijekova, ljekovitih supstancija i galenskih pripravaka u analitičkom laboratoriju.

2. Izrađivanje magistralnih pripravaka, izdavanje gotovih lijekova,
pomoćnih ljekovitih sredstava i ostale robe - 8 mjeseci

- upoznavanje pribora i opreme za izradu magistralnih pripravaka,

- obrada recepata, upoznavanje sa zakonitosti i stručnosti recepata,

- izrada magistralnih pripravaka, otopina, dekokta, infuza, mikstura
i suspenzija, medicinskih alkohola, kapi za uho i nos, losiona, linimenta,
emulzija, ljekovitih masti i pasta, ljekovitih čepića, vagitorija, globula,
pudera i ostalog,

- aseptički rad i sterilizacija u ljekarni, upoznavanje aparature, izrada
pripravaka za oftalmologiju,

- izdavanje lijekova koji se mogu izdati bez liječničkog recepta,

- suradivanju u izdavanju gotovih lijekova na recept,

- upoznavanje propisa o izdavanju lijekova, izdavanje paralelnih lijekova,
obavezno davanje uputa bolesnicima o načinu upotrebe lijeka, upoznavanje
sa kartotekom gotovih lijekova,

- upoznavanje s vrstama i djelovanjem pomoćnih ljekovitih sredstava
te njihovo izdavanje

(proizvodi i supstancije biljnog, životinjskog i mineralnog porijekla,
njihovi pripravci u različitim farmaceutskim oblicima za vanjsku i peroralnu
upotrebu, čajevi iz biljnih droga blagog djelovanja, zavojni materijal
i sredstva za šivanje rana, stomatološki materijal, implantati, dijagnostička
sredstva, medicinski pribor za jednokratnu upotrebu, kontaktna ambalaža
i drugo),

izdavanje, čuvanje i označavanje lijekova, ljekovitih supstanci, reagens
otopina, lako zapaljivih sredstava, kaustičnih sredstava i otrova, pesticida,
sredstava za dezinfekciju, dezinsekciju, deratizaciju, te upoznavanje propisa
o rukovanju ovim sredstvima,

- upoznavanje i izdavanje predmeta opće upotrebe i higijenskih potrepština,
dijetalnih proizvoda, te ostale robe koja je predmet poslovanja ljekarne,

- slaganje i izdavanje lijekova i ostalih materijala na zahtjevnice
bolničkih odjela, domova zdravlja i drugih naručioca.

3. Upoznavanje s administrativnim poslovima u ljekarni - 1 mjesec

- taksiranje recepata,

- kompjuterska obrada podataka,

- blagajničko poslovanje,

- izdatnice, računi.

Prilog 2

Pravilnika o pripravničkom stažu i stručnim ispitima zdravstvenih radnika

Obrazac 1

(vanjska strana korica) (format 14 x 20 cm)

PRIPRAVNIČKA KNJIŽICA

za zdravstvenog radnika

```
( 1. strana)
_________________________________________________________________________

fotografija
4,5 x 6

_________
                                                        ______________________________
                                                                (vlastoručni potpis)

Prezime i ime: _____________________________________________________________

_________________________________________________________________________

_________________________________________________________________________
                                        (zdrav. usmjerenja)

Datum i mjesto rođenja:______________________________________________________

Datum diplomiranja i naziv organizacije usmjerenog obrazovenja, te program ___________

_________________________________________________________________________

_________________________________________________________________________

Prezime i ime glavnog mentora:________________________________________________

Vrsta i stupanj stručne spreme glavnog mentora __________________________________

                                        M. P.
                                                                ___________________________
                                                                        (rukovoditelj
                                                                        organizacije zdravstva)

Napomena: Ovjerava rukovoditelj organizacije koja je pripravnika primila na pripravnički staž.

(2. strana lijevo)

___________________________________________________________________________________

Naziv i sjedište                                Radna                           Trajanje
organizacije                                    jedinica                        pripravničkog
zdravstva                                                                       staža

                                                                        od ________________

                                                                        do ________________

____________________________________________________________________________________
                                        Opis poslova
____________________________________________________________________________________

                                                                                Mentor:

                                                                        _______________________
                                                                                (potpis)

____________________________________________________________________________________
(ova se strana opetuje pod parnim brojem do zaključno 20. strane)

(3. strana desno)
____________________________________________________________________________________

                                                Provjeravanje uspjeha
____________________________________________________________________________________
Pripravnik je praktično izvršio ove zadatke odnosno obradio ove slučajeve:
____________________________________________________________________________________

____________________________________________________________________________________

____________________________________________________________________________________

____________________________________________________________________________________

____________________________________________________________________________________

____________________________________________________________________________________

Pripravnik odgovorio na ova teoretska pitanja:

____________________________________________________________________________________

____________________________________________________________________________________

____________________________________________________________________________________

____________________________________________________________________________________

Ocjena uspjeha:

____________________________________________________________________________________

____________________________________________________________________________________

____________________________________________________________________________________
                                                (opisna ocjena)

                Mentor:                                                 Rukovoditelj jedinice:

        ________________________                                ___________________________
                (potpis)                                                                (potpis)

____________________________________________________________________________________
(ova strana opetuje se pod neparnim brojem do zaključno   21. strane)

Prilog 3
Pravilnika o pripravničkom stažu i stručnim ispitima zdravstvenih radnika
Obrazac 2 (format 21 x 30 cm)
____________________________________________________________________________________

REPUBLIKA HRVATSKA
MINISTARSTVO ZDRAVSTVA

ISPITNA KOMISIJA____________________________

Klasa:_________________________________________

Ur. br.:_________________________________________

Broj Ev:________________________________________

Na osnovi članka 14. i 22. Pravilnika o pripravničkom stažu i stručnim ispitima ("Narodne novine", br._________ )

____________________________________________________________________________________
                        (naziv organizacije udruženog rada zdravstva koja izdaje uvjerenje)

izdaje ovo

                                                        UVJERENJE
                                                o položenom stručnom ispitu

____________________________________rođen-a _____________________________________
                (prezime i ime)                                 (dan. mjesec i godina)

u ______________________  ________________________  ____________________________
                (mjesto)                        (općina)                        (Republika)

nakon uspješno završenog pripravničkog staža propisanog za

________________________________________________________________________________
                                        (zdravstveno usmjerenje)

polagao-la je dana _______________19 _______ godine stručni ispit pred Komisijom Ministarstva zdravstva Republike Hrvatske

________________________________________________________________________________

Komisija je ocijenila da je kandidat ispit položio-la i stekao-la stručnu osposobljenost za samostalan rad na poslovima
____________________________________________________________________________________
                                        (naziv zdravstvenog usmjerenja)

U __________________ dana ____________ 19 _______

        PREDSJEDNIK KOMISIJE                                            MINISTAR
                                                        M.P.
_________________________________                                       ______________________

____________________________________________________________________________________

```

Ostalo, NN 6/1991-163